Id-Deċiżjoni tal-Kummissjoni
tas-16 ta’ Lulju 1997
li tfassal listi proviżorji ta’ stabbilimenti ta’ pajjiżi terzi li minnhom l-Istati Membri jawtorizzaw importazzjoni ta’ prodotti tal-laħam
(Test b’rilevanza għaż-ŻEE)
(97/569/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kondizzjonijiet għat-tfassil, għal perjodu transitorju, ta’ listi proviżorji ta’ stabbilimenti ta’ pajjiżi terzi li minnhom l-Istati Membri huma awtorizzati li jimportaw ċerti prodotti li joriġinaw mill-annimali, prodotti mis-sajd jew molluski bivalvi ħajjin [1], kif emendat bid-Deċiżjoni 97/34/KE [2], u b’mod partikolari l-Artikolu 2(1) u l-Artikolu 7 tagħha,
Billi d-Deċiżjoni tal-Kunsill 79/542/KEE [3], kif emendata l-aħħar bid-Deċiżjoni tal-Kummissjoni 97/160/KE [4], tfassal lista ta’ pajjiżi terzi li minnhom l-Istati Membri jawtorizzaw l-importazzjoni ta’ prodotti tal-laħam;
Billi lista ta’ pajjiżi terzi li minnhom l-Istati Membri jawtorizzaw importazzjoni ta’ prodotti ppreparati mil-laħam tat-tjur u l-laħam tas-selvaġġina tfasslet skond id-Direttiva tal-Kunsill 92/118/KEE [5], kif emendata l-aħħar bid-Direttiva 96/90/KE [6];
Billi d-Deċiżjoni tal-Kummissjoni 94/278/KEE [7], kif emendata l-aħħar bid-Deċiżjoni 96/344/KE [8], tfassal lista ta’ pajjiżi terzi li minnhom l-Istati Membri jawtorizzaw l-importazzjoni ta’ prodotti ppreparati mil-laħam tal-fniek u laħam tas-selvaġġina mrobbija fl-irziezet;
Billi, għal ħafna mill-pajjiżi f’dik il-lista l-ħtiġijiet ta’ ċertifikazzjoni ta’ saħħa ta’ l-annimal u dik veterinarja għall-importazzjoni ta’ prodotti tal-laħam ġew stipulati fid-Deċiżjoni tal-Kummissjoni 97/221/KE [9], fuq in-naħa waħda, u fuq in-naħa l-oħra bid-Deċiżjoni tal-Kummissjoni 97/41/KE [10];
Billi l-Kummissjoni rċeviet minn ċerti pajjiżi terzi listi ta’ stabbilimenti, b’garanziji li jilħqu bis-sħiħ il-ħtiġijiet xierqa tas-saħħa tal-Komunità u li jekk stabbiliment ma jikkonformax ma’ dan, l-esportazzjoni lill-Komunità Ewropea tista’ tiġi sospiża;
Billi l-Kummissjoni fil-każ tal-pajjiżi terzi kollha kkonċernati ma setgħetx taċċerta l-konformità ta’ l-istabbilimenti tagħhom mal-ħtiġijiet tal-Komunità u l-validità tal-garanziji pprovduti mill-awtoritajiet kompetenti;
Billi, sabiex tipprevjieni l-interruzzjoni tal-kummerċ fil-prodotti tal-laħam minn dawk il-pajjiżi, huwa neċessarju li jingħata perijodu ieħor li matulu l-Istati Membri jkunu jistgħu jkomplu jimportaw prodotti tal-laħam mill-istabbilimenti li ġew rikonoxxuti diment li l-kummerċ f’dawn il-prodotti tal-laħam ikun limitat għas-suq nazzjonali; billi matul dan il-perijodu l-ieħor il-Kummissjoni trid tiġbor minn dawk il-pajjiżi l-garanziji meħtieġa sabiex ikunu jistgħu jżiduhom mal-lista skond il-proċedura stipulata fid-Deċiżjoni tal-Kunsill 95/408/KE;
Billi, fil-każ tar-Repubblika Ċeka, lista ta’ stabbilimenti ġiet stabbilita bid-Deċiżjoni tal-Kummissjoni 97/299/KE [11];
Billi ma’ l-iskadenza ta’ dak il-perijodu pajjiżi terzi li ma ttrasmettewx il-listi ta’ stabbilimenti tagħhom skond ir-regoli tal-Komunità mhumiex se jitħallew aktar jesportaw prodotti tal-laħam lill-Komunità;
Billi l-Istati Membri jkunu għalhekk responsabbli sabiex jissodisfaw lilhom infushom li l-istabbilimenti li minnhom jimportaw prodotti tal-laħam jilħqu ħtiġijiet għall-produzzjoni u tqegħid fis-suq li mhumiex inqas restrittivi mill-ħtiġijiet tal-Komunità;
Billi listi proviżorji ta’ stabbilimenti li jipproduċu prodotti tal-laħam jistgħu għalhekk jiġu stipulati rigward ċerti pajjiżi;
Billi, skond l-Artikolu 2 tad-Deċiżjoni 95/408/KE, il-Mawrizju bagħat id-data ta’ stabbiliment wieħed awtorizzat li jesporta lill-Komunità;
Billi spezzjoni Komunitarja fuq il-post uriet li l-livelli ta’ iġjene ta’ dan l-istabbiliment huma suffiċjenti u li jista’ għalhekk jiġi inkluż fl-ewwel lista ta’ stabbilimenti li minnhom importazzjoni ta’ prodotti tal-laħam jistgħu jiġu awtorizzati; billi d-Deċiżjoni tal-Kummissjoni 97/365/KE għandha għalhekk tiġi emendata kif xieraq [12];
Billi l-miżuri pprovduti f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
1. L-Istati Membri għandhom jawtorizzaw importazzjoni ta’ prodotti tal-laħam mill-istabbilimenti li hemm fil-lista fl-Anness I li ġej.
2. Fil-każ ta’ pajjiżi terzi oħra għajr dawk fl-Anness I, l-Istati Membri jistgħu jawtorizzaw stabbilimenti għall-importazzjoni ta’ prodotti tal-laħam sa l-1 ta’ Jannar 1998.
3. Importazzjoni ta’ prodotti tal-laħam għandha tibqa’ soġġetta għad-disposizzjonijiet veterinarji tal-Komunità adottati xi mkien ieħor.
Artikolu 2
L-Anness mad-Deċiżjoni tal-Kummissjoni 97/365/KE huwa hawnhekk emendat billi tiddaħħal ir-Repubblika tal-Mawrizju skond l-Anness II f’din id-Deċiżjoni.
Artikolu 3
Din id-Deċiżjoni għandha tgħodd mill-1 ta’ Lulju 1997.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fis-16 ta’ Lulju 1997.